मोनानि ओंखाम जाखांनानै बयबो गावबा गावनि मेंनाय देहाफोरखौ जिरायहोनाय असिलायै उन्दुनायसै। नाथाय मिनाया…? गैया मेगनखौ थाबै मिसिबलांनो हायाखै बै हरखालि। बिदामोन बुंनाय रावफोरासो खोमा गुदियाव रिंखांबाय थादों। थारैनो बिमा हादोरखौ थार गोरबोजों मोजां मोनग्रा, बिसोरोबादि सुबुंखौ मिनाया जेब्लायबो साबायखर होयो आरो अनसायो। मिनानि गोसोआ सिरि-सिरि सानखोमादों, गोरबोआ आवलिदों बरफफोरबादि आरो रंजादोंबो। मानोना गावनि लांदां गोरबोआव बिदाजों फैफानाय बै दाद जांगिला बिमा हादोर अनफावरि जोहोलावखौ अराय समनि जिउनि आंगो लोगो महरै बोजबनो। नाथाय फोरमायजेननो माबोरै ? बिमानि सिगाङाव…?? ना बिदानि सिगाङाव…???  ना…..!! गावखौनो गाव फाग्लि बादि मोननानै बोरखांबायदोंबो आद्रि आद्रिनो। बेफोरबादि बुब्लिनि गेजेरजोंनो मिनाया सानफिनदों आरो गोसोखौ थि खालामदों गावनि गोसोखौ “आं गावनो फोरमायगोन लाजिनाय आरो गिनायखौ दाबसे खनायाव दोननानै”। मिनाया गावखौनो देरहानाय बादि मोननानै खेबसे मिनिस्लुदों आरो सोरांनाय समखौल’ नेदोंसै।